Spørsmål fra Driftsstyret 23.07.23:

1. Er du for eller mot etablering av et stort industriområde på Bøylestad?

2. Froland kommune har anka Statsforvalterens innsigelse til kommunaldepartementet 2. juni 2023. Hvis kommunalministeren velger å overstyre statsforvalterens innsigelse, vil du da stemme for at industriområdet på Bøylestad blir med i kommuneplanen?

3. Hvilke tanker har du om naturtapet?

4. Hvordan tenker du at Froland kommune skal følge opp anleggsfasen og industrivirksomheten om området blir en realitet?

5. Hva tenker du om vei, trafikk og vannsikkerhet?

6. Hvordan tenker du at et slikt industriområde kan påvirke bosetninga i Froland og økonomien til Froland kommune?

Mandag 31. juli 2023 skrev Jens Leirvåg SV:

 Takk for henvendelse! Jeg er på vei til Island så svaret er dessverre litt kort.

1. Jeg er imot etablering av stort industriområde på Bøylestad. Jeg har ikke mye innsikt i saken, men for meg er det er et grunnleggende prinsipp å ikke ødelegge masse verdifull natur og dyreliv. Planeten vår er allerede under stort press og vi må stramme kraftig inn på ødeleggelse av natur. Jeg synes også det er mange argumenter mot å etablere noe på Bøylestad blant annet at det ligger for langt unna infrastruktur, det er stor risiko for forurensing av drikkevann og det vil kreve store inngrep å lage ny vei. Jeg støtter statsforvalterens innsigelse.

2. Jeg tviler på at kommunalministeren overstyrer i denne saken. Det er for mange argumenter mot å etablere noe der. Angående kommuneplanen har jeg ikke politisk kunnskap til å uttale meg.

3. Man redder ikke natur ved å bygge ut. Det snakkes om klimakrise, men det er vel så mye naturmangfoldskrise, artskrise og krise rundt nedbygging av natur. Froland kommune kan ikke tillate seg dette.

4. Kommunen vil ha et stort ansvar dersom utbygging skjer, særlig med tanke på overvåking og kontroll av konsekvenser. Det må ligge føringer i godkjenningen som plikter utbygger å unngå forurensing og hvilke konsekvenser det vil gi hvis det skjer.

5. Svært bekymringsfullt. Prosjektet virker lite gjennomtenkt.

6. Jeg tror ikke dette vil føre til mye inntekt for kommunen, heller ikke med tanke på bosetning. Flertallet av arbeiderne i Froland jobber jo utenfor kommunen. Skattemessig går jo det meste av skatt fra virksomhet til stat. Vi har en nabokommune som er flink til å flatsprenge natur dessverre. Vi trenger ikke følge etter.Vi i Sv synes det er fint at det legges til rette for å bo i Froland, så kan man jobbe i nabokommunene.

Mvh Jens Leirvåg, 2. kandidat for Froland SV.